SKRIFTLIG FORESPØRGSEL E-2394/00

af Luckas Vander Taelen (Verts/ALE) til Kommissionen

(13. juli 2000)

Om: Miljømæssige konsekvenser af OL 2004-infrastrukturudviklingen i Athen

I 2004 finder de olympiske lege sted i Athen, og OL-infrastrukturplanerne giver anledning til udbredt kritik på grund af de miljømæssige konsekvenser. Som eksempler kan nævnes bordtennisstadionet i Veikou-parken, der udgør et indgreb i et beskyttet skovområde, den olympiske landsby, der beskadiger Parnitha-nationalparken, og roning- og kanosportscentret, der påvirker forholdene i Schinias-vådområdet.

Eksempelvis er Schinias-området opført på listen over foreslåede Natura 2000-områder (kode GR3000003). Desuden lever der halvtreds forskellige fuglearter, som er omfattet af bilag I i Rådets direktiv 79/409/EØF(1) om beskyttelse af vilde fugle, i Schinias, der følgelig er klassificeret som et vigtigt ornitologisk område. Det infrastrukturprojekt, der er foreslået for området, vil påvirke tre prioriterede levesteder (Posidonia-bevoksninger, skovbevoksede klitter med Pinus pinea og/eller Pinus pinaster, midlertidige vandhuller i Middelhavsegnene), jf. Rådets direktiv 92/43/EØF(2) om bevaring af naturtyper. Følgerne for det kulturelle miljø er også yderst foruroligende: det historiske slag i 490 f.Kr. mellem tropper fra Athen og Plataiai på den ene side og perserne på den anden side fandt sted på den store slette ved Marathon, hvor Schinias ligger. Det græske kulturministerium har allerede taget afstand fra opførelsen af komplekset ved Schinias.

Ifølge den eksisterende vurdering af virkningerne på miljøet (VVM) vil opførelsen af roning- og kanosportscentret få direkte positive følger for miljøet. Fire førende græske miljøorganisationer sætter imidlertid spørgsmålstegn ved denne vurdering og hævder, at der ikke er blevet taget hensyn til deres kritikpunkter. VVM-undersøgelsen beskæftiger sig heller ikke med alternative placeringer, selv om sådanne alternative muligheder findes.

1. Hvilke foranstaltninger agter Kommissionen at træffe for at sikre, at infrastrukturudviklingen i forbindelse med OL i 2004 ikke bidrager til yderligere at spolere miljøet og kulturarven?

2. Kan Kommissionen oplyse, om der er ydet EU-midler til projekterne vedrørende roning- og kanosportscentret i Schinias-området, bordtennisstadionet i Veikou-parken og den olympiske landsby?

3. Har Kommissionen finansieret fredningen af Natura 2000-Schinias-området?

4. Hvilke foranstaltninger agter Kommissionen at træffe for at beskytte Schinias-området mod uoprettelige skader?

5. Kan Kommissionen undersøge, om VVM-undersøgelsen af roning- og kanosportscentret overholder bestemmelserne i Rådets direktiv 97/11/EF(3) om vurdering af visse offentlige og private projekters indvirkning på miljøet (VVM-direktivet), navnlig hvad angår offentlig høring og vurdering af alternative placeringer?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

(3) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(26. september 2000)

Kommissionen har ingen kompetence, for så vidt angår afholdelsen af De Olympiske Lege (OL). Dog skal alle større infrastrukturarbejder, der skal udføres i forbindelse med legene, og andre arbejder, som indirekte er forbundet hermed, underkastes de relevante procedurer i henhold til miljølovgivningen, i denne forbindelse Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), som ændret ved Rådets direktiv 97/11/EF af 3. marts 1997.

For så vidt angår de særlige projekter, det ærede medlem omtaler, har Kommissionen modtaget en række klager over tennisbanerne i Veikou-Parken, den olympiske landsby i nærheden af nationalparken i Parnitha og ronings- og kanosportscentret i Schinias. I det sidstnævnte tilfælde er der tale om et område, der allerede er optaget i den videnskabelige oversigt over lokaliteter til Natura 2000-nettet, som er udarbejdet af de græske myndigheder med finansiering over LIFE-Natur. Endvidere er sumpområderne i Schinias blevet udpeget som vigtigt fugleområde i den nyligt offentliggjorte reviderede liste fra Birdlife International. I betragtning af lokalitetens bevarelsesmæssige værdi har Kommissionen allerede sendt en skrivelse til Grækenland med anmodning om informationer om, hvilke skridt der er taget til at sikre beskyttelsen heraf.

Inden for rammerne af driftsprogrammet for beskyttelsen af miljøet (1994-1999) har Kommissionen været med til at finansiere (75 %) et projekt til beskyttelse af Schinias-området for et samlet beløb på 147 000. Der er ikke indgået aftaler om fællesskabsfinansiering af andre projekter.

(1) EFT L 175 af 5.7.1985.